b'\n_START_ARTICLE_\nM\xc4\x83d\xc4\x83lina Sava\n_START_PARAGRAPH_\nM\xc4\x83d\xc4\x83lina Sava (n. 4 iulie 1967 - d. 9 februarie 2008) a fost o jurnalist\xc4\x83 rom\xc3\xa2n\xc4\x83, realizator de emisiuni la Radio Rom\xc3\xa2nia Actualit\xc4\x83\xc8\x9bi, Antena Bucure\xc8\x99tilor \xc8\x99i Radio Rom\xc3\xa2nia Tineret._NEWLINE_\xc3\x8entre anii 1990 \xc8\x99i 1996, M\xc4\x83d\xc4\x83lina Sava a fost realizatorul emisiunilor "Student Club", "Radio \xc3\xaen blue-jeans" \xc8\x99i "Radiodiscoteca \xc3\xaen blue-jeans" la Radio Rom\xc3\xa2nia Tineret, fiind \xc8\x99i realizatorul primei emisiuni \xc3\xaen duplex pentru RRT, cu Radio Sofia. \xc3\x8en perioada 1996-2000, a coordonat emisiunea "Post-Meridian", a fost realizator \xc8\x99i coordonator la emisiunile "Matinal" \xc8\x99i realizator al emisiunilor "Lumea la noi acas\xc4\x83", "Un alt \xc3\xaenceput" (talk-show cu tematic\xc4\x83 economic\xc4\x83), "Tropicalia" (emisiune muzical\xc4\x83 de divertisment), "Din vorb\xc4\x83-n vorb\xc4\x83 cu George \xc8\x9a\xc4\x83rnea" la Radio Antena Bucure\xc8\x99tilor. \xc3\x8en anii 2000-2002 a realizat emisiunile "Post Meridian" \xc8\x99i "Pulsul zilei" la Radio Rom\xc3\xa2nia Actualit\xc4\x83\xc8\x9bi, iar \xc3\xaen perioada 2003-2005 a fost realizator-moderator al edi\xc8\x9biei de vineri a emisiunii "Studio deschis" \xc8\x99i produc\xc4\x83torul emisiunii "Lumea noastr\xc4\x83"._NEWLINE_M\xc4\x83d\xc4\x83lina Sava a primit Premiul pentru originalitate acordat de Radio Rom\xc3\xa2nia Actualit\xc4\x83\xc8\x9bi \xc3\xaen 1992. De asemenea, a primit Premiul pentru jurnalism al Ambasadorilor \xc8\x9b\xc4\x83rilor latino-americane \xc3\xaen anul 1997, Premiul Nemira - de excelen\xc8\x9b\xc4\x83 \xc3\xaen jurnalism, \xc3\xaen 1998, precum \xc8\x99i premiul "Prietenii \xc8\x9b\xc4\x83rilor latino americane", \xc3\xaen 2003.   _NEWLINE_A fost membru al Uniunii Ziari\xc8\x99tilor Profesioni\xc8\x99ti \xc3\xaencep\xc3\xa2nd din 1991, ob\xc8\x9bin\xc3\xa2nd atestatul profesional \xc3\xaen 1993. \xc3\x8en perioada 1999-2000, a fost coordonator media al PNUD pentru programul "Un Bucure\xc8\x99ti frumos", iar \xc3\xaen 1995 a organizat primul salon de grafic\xc4\x83 publicitar\xc4\x83 pentru elevii liceelor de art\xc4\x83 din Rom\xc3\xa2nia.'